CELEX: 32021D0972
Language: el
Date: 2021-06-14 00:00:00
Title: Απόφαση (ΕΕ) 2021/972 του Συμβουλίου της 14ης Ιουνίου 2021 για τον καθορισμό της θέσης που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Γενικού Συμβουλίου του Παγκόσμιου Οργανισμού Εμπορίου σχετικά με το αίτημα της Ευρωπαϊκής Ένωσης για παράταση της απαλλαγής του ΠΟΕ με την οποία επιτρέπεται η χορήγηση αυτόνομων εμπορικών προτιμήσεων στα Δυτικά Βαλκάνια

17.6.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 214/66
               
            
         ΑΠΟΦΑΣΗ (ΕΕ) 2021/972 ΤΟΥ ΣΥΜΒΟΥΛΙΟΥ
         της 14ης Ιουνίου 2021
         για τον καθορισμό της θέσης που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Γενικού Συμβουλίου του Παγκόσμιου Οργανισμού Εμπορίου σχετικά με το αίτημα της Ευρωπαϊκής Ένωσης για παράταση της απαλλαγής του ΠΟΕ με την οποία επιτρέπεται η χορήγηση αυτόνομων εμπορικών προτιμήσεων στα Δυτικά Βαλκάνια
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο II παράγραφος 2 της συμφωνίας για την ίδρυση του Παγκόσμιου Οργανισμού Εμπορίου («συμφωνία ΠΟΕ»), οι συμφωνίες και οι συναφείς νομικές πράξεις που περιλαμβάνονται στα παραρτήματα 1, 2 και 3 («πολυμερείς εμπορικές συμφωνίες»), συμπεριλαμβανομένης της Γενικής Συμφωνίας Δασμών και Εμπορίου του 1994 («GATT 1994»), αποτελούν αναπόσπαστο μέρος της συμφωνίας ΠΟΕ και δεσμεύουν όλα τα μέρη του Παγκόσμιου Οργανισμού Εμπορίου («ΠΟΕ»), συμπεριλαμβανομένης της Ένωσης.
                  
               
                     (2)
                  
                  
                     Σύμφωνα με το άρθρο IV παράγραφος 1 της συμφωνίας ΠΟΕ, ο ΠΟΕ μπορεί να λαμβάνει αποφάσεις επί όλων των θεμάτων τα οποία εντάσσονται στο πλαίσιο των πολυμερών εμπορικών συμφωνιών.
                  
               
                     (3)
                  
                  
                     Σύμφωνα με το άρθρο IX παράγραφος 3 της συμφωνίας ΠΟΕ, σε εξαιρετικές περιπτώσεις ο ΠΟΕ μπορεί να αποφασίζει την απαλλαγή μέλους από υποχρέωση που επιβάλλεται από την εν λόγω συμφωνία ή από οποιαδήποτε πολυμερή εμπορική συμφωνία.
                  
               
                     (4)
                  
                  
                     Χορηγήθηκε για πρώτη φορά στην Ένωση απαλλαγή δυνάμει του άρθρου I παράγραφος 1 της GATT του 1994 στις 8 Δεκεμβρίου 2000 έως τις 31 Δεκεμβρίου 2006, η οποία παρατάθηκε για τελευταία φορά στις 7 Δεκεμβρίου 2016 έως τις 31 Δεκεμβρίου 2021, στον βαθμό που είναι αναγκαίο για να μπορέσει η Ένωση να παραχωρήσει προτιμησιακή μεταχείριση σε επιλέξιμα προϊόντα καταγωγής Δυτικών Βαλκανίων (Αλβανία. Βοσνία-Ερζεγοβίνη, Κόσοβο (*), Μαυροβούνιο, Βόρεια Μακεδονία και Σερβία).
                  
               
                     (5)
                  
                  
                     Στις 16 Δεκεμβρίου 2020 ο κανονισμός (ΕΕ) 2020/2172 του Ευρωπαϊκού Κοινοβουλίου και του Συμβουλίου (1) παρέτεινε περαιτέρω την περίοδο εφαρμογής των αυτόνομων εμπορικών προτιμήσεων στα Δυτικά Βαλκάνια έως τις 31 Δεκεμβρίου 2025.
                  
               
                     (6)
                  
                  
                     Αν δεν χορηγηθεί απαλλαγή από τις υποχρεώσεις στο πλαίσιο του ΠΟΕ, η εφαρμογή αυτόνομων εμπορικών προτιμήσεων από την Ένωση στα Δυτικά Βαλκάνια έως τις 31 Δεκεμβρίου 2025 θα πρέπει να επεκταθεί σε όλα τα άλλα μέλη του ΠΟΕ.
                  
               
                     (7)
                  
                  
                     Ο λόγος για την παράταση της απαλλαγής από τις υποχρεώσεις στο πλαίσιο του ΠΟΕ δυνάμει του άρθρου Ι παράγραφος 1 και του άρθρου ΙΙ της GATT 1994, με την οποία επιτρέπεται η χορήγηση αυτόνομων εμπορικών προτιμήσεων στα Δυτικά Βαλκάνια είναι η συνεχιζόμενη δυσχερής οικονομική κατάσταση στην περιοχή και το γεγονός ότι η προτιμησιακή μεταχείριση των επιλέξιμων προϊόντων που παρέχει η Ένωση στις εν λόγω χώρες αποσκοπεί στην προώθηση της οικονομικής ανάπτυξης κατά τρόπο που συνάδει με τους στόχους της GATT του 1994 και όχι στη δημιουργία φραγμών στο εμπόριο άλλων μελών του ΠΟΕ.
                  
               
                     (8)
                  
                  
                     Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο Γενικό Συμβούλιο του ΠΟΕ, δεδομένου ότι η παράταση της απαλλαγής του ΠΟΕ για τις αυτόνομες εμπορικές προτιμήσεις που χορηγούνται από την Ένωση στα Δυτικά Βαλκάνια θα είναι δεσμευτική για τα μέλη του ΠΟΕ,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που θα πρέπει να ληφθεί εξ ονόματος της Ευρωπαϊκής Ένωσης στο Γενικό Συμβούλιο του Παγκόσμιου Οργανισμού Εμπορίου είναι να ζητηθεί παράταση της ισχύουσας παρέκκλισης από τους κανόνες του ΠΟΕ όσον αφορά τις αυτόνομες εμπορικές προτιμήσεις που θα χορηγηθούν από την Ένωση στα Δυτικά Βαλκάνια έως τις 31 Δεκεμβρίου 2026 και να υποστηριχθεί η έγκριση του εν λόγω αιτήματος.
            Η εν λόγω θέση εκφράζεται από την Επιτροπή.
         
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Λουξεμβούργο, 14 Ιουνίου 2021.
            
               
                  Για το Συμβούλιο
               
               
                  Η Πρόεδρος
               
               A. MENDES GODINHO
            
         
         
            (*)  Η ονομασία αυτή χρησιμοποιείται με την επιφύλαξη των θέσεων ως προς το καθεστώς και συνάδει με την απόφαση 1244/1999 του Συμβουλίου Ασφαλείας των Ηνωμένων Εθνών και τη γνώμη του Διεθνούς Δικαστηρίου σχετικά με τη διακήρυξη της ανεξαρτησίας του Κοσόβου.
         
            (1)  Κανονισμός (ΕΕ) 2020/2172 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2020, για την τροποποίηση του κανονισμού (ΕΚ) αριθ. 1215/2009 του Συμβουλίου, για την εισαγωγή εκτάκτων εμπορικών μέτρων για χώρες και εδάφη που συμμετέχουν ή συνδέονται με τη διαδικασία σταθεροποίησης και σύνδεσης της Ευρωπαϊκής Ένωσης (ΕΕ L 432 της 21.12.2020, σ. 7).